KIRJALLINEN KYSYMYS E-1046/01 esittäjä(t): Camilo Nogueira Román (Verts/ALE) komissiolle. Galician liittäminen Euroopan laajuisiin liikenneverkkoihin suurnopeusrautatiellä.



Virallinen lehti nro 340 E , 04/12/2001 s. 0155 - 0156



KIRJALLINEN KYSYMYS E-1046/01 esittäjä(t): Camilo Nogueira Román (Verts/ALE) komissiolle (3. huhtikuuta 2001) Aihe: Galician liittäminen Euroopan laajuisiin liikenneverkkoihin suurnopeusrautatiellä Espanjan valtion keskushallinto esitti suunnitelman Galician liittämisestä suurnopeusjunarataan kaudella 2001-2007. Galician autonomisen alueen hallitus, jossa valtaa pitää sama poliittinen voima kuin keskushallinnossakin, hyväksyi suunnitelman yhteisellä sopimuksella. Suunnitelma ei kuitenkaan täytä julkistettujen ohjelmien sekä niissä esitettyjen yleisten suuntaviivojen ja valittujen teknisten ratkaisujen mukaan niitä ehtoja, joita suurnopeusrautatieltä vaaditaan Euroopan laajuisissa verkoissa. Sen lisäksi, että keskushallinnon suunnitelmassa ei taata hankkeen toteuttamista kaudella 2000-2007, siinä ei pohdita Galician sisäisen verkoston sähköistämistä kokonaan. Atlantin-rataosuutta Ferrol-Vigo ei ole suunniteltu kaksiraiteiseksi eikä myöskään osuutta Vigo-Porto, joka yhdistää Galician Porto-Lissabon-rataan. Sama koskee osuuksia Santiago-Ourense, Ourense - Póvoa de Sanabria ja Monforte-Ponferrada, jotka mielletään enemmänkin Galician yhteyksiksi niemimaan keskellä sijaitsevaan Madridiin kuin yhteyksiksi niemimaan pohjoisosaan, Portugaliin ja Keski-Eurooppaan, kuten Galician yhteiskunta- ja talouselämä vaativat ja kuten Euroopan laajuisten liikenneverkkojen suunnitelmat edellyttävät. Toisaalta valtion talousarvioon ei ole suunniteltu mitään määrärahaa tälle hankkeelle vaalikaudelle 2000-2004. Onko komissio tietoinen näistä syrjivistä hankkeista? Aikooko komissio vaatia Espanjan hallitukselta yhteisön rahastojen käyttöä Euroopan unionin alueellisen tasapainon ja sosiaalisen yhteenkuuluvuuden periaatteiden mukaisesti, mikä edistäisi Galician liittämistä tehokkaasti Euroopan laajuisiin verkkoihin suurnopeusrautatien välityksellä kaudella 2000-2007? Loyola de Palacion komission puolesta antama vastaus (6. kesäkuuta 2001) Komission käytössä olevien tietojen mukaan Espanjan yleisten töiden ministeriön ja Galician autonomisen alueen hallituksen välinen yhteistyösopimus rautatieverkon parantamiseksi koskee Galician sisäistä rautatieverkostoa. Komission mielestä on hyödyllistä muistuttaa, että yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyssä Euroopan parlamentin ja neuvoston päätöksessä N:o 1692/96/EY(1) vahvistetaan yhteisön tason viitekehys Euroopan laajuisen liikenneverkon kehittämiseksi. Euroopan laajuinen liikenneverkko kattaa suurnopeusrautatieverkoston, joka koostuu uusista rakenteilla olevista radoista ja nykyisistä kunnostettavista radoista sekä perinteisestä rautatieverkostosta, joka koostuu pääasiassa nykyisistä rautateistä. Osuus Santiago-Ourense kuuluu perinteiseen rautatieverkkoon, kun taas osuus Monforte-Ponferrada katsotaan suurnopeusradaksi kunnostettavaksi rautatieosuudeksi. Edellä mainitussa päätöksessä ei kuitenkaan käsitellä raiteiden lukumäärää eikä vaadita perinteisen rautatieverkon sähköistämistä. Suurnopeusrautatieverkon osalta sovelletaan Euroopan laajuisten suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annettua neuvoston direktiiviä 96/48/EY(2). Edellä mainitussa päätöksessä esitetään myös luettelo erityishankkeista. Parlamentti ja neuvosto kuitenkin hyväksyivät 24. huhtikuuta 2001 juuri tämän luettelon osalta päätökseen tehdyn muutoksen. Muutos korvaa hankkeen N:o 8 hankkeella Portugalin ja Espanjan sekä muun Euroopan välisestä multimodaalisesta yhteydestä, joka koostuu La Corunan ja Lissabonin välisestä käytävästä, johon kuuluvat perinteiset rautatieosuudet Vigo-Porto ja Ferrol-Vigo. Tällä muutoksella yhteisö osoittaa poliittista tukea rautatieyhteyden kehittämiselle Galician ja arvoisan parlamentin jäsenen mainitseman Porto-Lissabon-radan välillä. Mitä tulee alueellisen tasapainon sekä taloudellisen ja sosiaalisen yhteenkuuluvuuden tavoitteisiin, komissio katsoo, että jos otetaan huomioon Galician ja muut alueet yhdistävä Euroopan laajuinen liikenneverkko, kaikkien edellä mainitun yhteisön päätöksen kyseistä aluetta koskevien säännösten pitäisi parantaa merkittävästi Galician ja muiden alueiden välisiä yhteyksiä. Yhteisön rahoitustuen käytön osalta on hyvä muistaa, että yhteisön myöntämästä rahoituksesta päätetään kunkin rahoitusvälineen omien sääntöjen mukaisesti. (1) EYVL L 228, 9.9.1996. (2) EYVL L 235, 17.9.1996.